Predkladacia správa

	Na pozvanie predsedu vlády Slovenskej republiky sa v dňoch 9. – 10. marca 2006 uskutočnila oficiálna návšteva predsedu vlády Spojeného kráľovstva Veľkej Británie a Severného Írska Tonyho Blaira v Slovenskej republike. Bola to historicky prvá oficiálna návšteva britského predsedu vlády na Slovensku od vzniku samostatnej SR.

Počas návštevy sa uskutočnili rokovania premiérov medzi štyrmi očami, slávnostná večera podávaná PV SR (za účasti o. i. zastupujúceho predsedu NR SR Bélu Bugára, podpredsedu vlády a ministra financií SR Ivana Mikloša a ministra zahraničných vecí SR Eduarda Kukana), prijatie u prezidenta SR a stretnutie so študentami na pôde Univerzity Komenského.

	Obsahom rokovaní boli otázky ďalšej spolupráce oboch krajín v politickej oblasti v kontexte spoločného členstva oboch krajín v EÚ a NATO, aktuálne témy týkajúce sa Európskej únie (obdobie reflexie, finančná perspektíva, marcový summit EÚ), ako aj ďalšie medzinárodno-politické otázky (Ukrajina, Bielorusko, vzťahy EÚ s USA a Ruskom).
	
Oficiálna návšteva predsedu vlády Spojeného kráľovstva Veľkej Británie a Severného Írska Tonyho Blaira v Slovenskej republike potvrdila veľmi dobré partnerské a spojenecké vzťahy medzi oboma krajinami, pričom zo strany partnera boli vysoko ocenené reformné procesy na Slovensku.